Завяршэнне навучальнага года ў мастацкім аддзяленні Стаўбцоўскай дзіцячай школы мастацтваў азнаменавала выстава работ вучняў падрыхтоўчага аддзялення – дзяцей ва ўзросце ад 5 да 9 гадоў. Яна прайшла ў раённым Цэнтры культуры. Ужо не першы раз Цэнтр культуры гасцінна прымае пад свой дах выхаванцаў мастацкага аддзялення. А на гэты раз яшчэ і падрыхтаваў для дзяцей і іх бацькоў выдатную займальную праграму. Выдатна зрэжысавала яе Хрысціна Грамыка. А юныя акцёры Кацярына Паняцько ў ролі Мальвіны і Вольга Дземеш у ролі Бураціна сумелі заняць у вясёлых гульнях, конкурсах, віктарынах і дзяцей, і дарослых. Кожная каманда на ватмане вялікіх памераў малявала калектыўную работу на зададзеную тэму, вучні пісалі творчае пісьмо свайму кіраўніку – выкладчыцы Ірэне Зянько. Гэты нядзельны дзень усіх аб’яднаў, бацькі не толькі ўбачылі, чаго дасягнулі іх дзеці ў мастацтве, але і разам з імі выдатна правялі час.